KOMISIJOS ATASKAITA EUROPOS PARLAMENTUI IR TARYBAI DĖL REGLAMENTO (EB) Nr. 300/2008 DĖL CIVILINĖS AVIACIJOS SAUGUMO BENDRŲJŲ TAISYKLIŲ 2011 M. ĮGYVENDINIMO /* COM/2012/0412 final */





KOMISIJOS ATASKAITA EUROPOS PARLAMENTUI IR TARYBAI 2011 m. sausio 1 d. – gruodžio 31 d. ataskaita ĮŽANGA Po persvarstytų aviacijos saugumo taisyklių įsigaliojimo 2010 m. balandžio mėn. 2011 m. buvo pirmieji metai, kai Reglamentas (EB) Nr. 300/2008 ir jo įgyvendinimo nuostatos buvo įgyvendinami visus metus. Per visus metus Komisija nuolat bendradarbiavo su valstybėmis narėmis ir sektoriaus atstovais, kad būtų užtikrintas nuoseklus šios naujos teisinės sistemos įgyvendinimas. Komisijos įgyvendinta patikrinimų tvarka suteikė naudingos grįžtamosios informacijos apie pagrindines įgyvendinimo problemas ir leido nustatyti sritis, kuriose reikėjo atlikti nedidelius patikslinimus siekiant, kad ši nauja teisinė sistema būtų dar aiškesnė. Ataskaitoje aprašomi 2011 m. Komisijos vykdyti patikrinimai ir primenami įvykiai teisės aktų, bandymų ir tyrimų, tarptautinių santykių srityse. PIRMA DALIS Patikrinimai 1. Bendrosios pastabos Pagal Reglamento (EB) Nr. 300/2008 nuostatas Komisija privalo atlikti valstybių narių aviacijos saugumo administravimo institucijų (atitinkamų institucijų) ir oro uostų, veiklos vykdytojų ir kitų subjektų patikrinimus. Sąjungos programa taip pat taikoma Šveicarijai, o Norvegiją ir Islandiją (ir Lichtenšteiną) pagal lygiagrečias nuostatas tikrina Europos laisvosios prekybos asociacijos (ELPA) priežiūros institucija. Patikrinimo darbui atlikti Komisija turi 10 aviacijos saugumo inspektorių grupę. Šį patikrinimo darbą šiuo metu padeda atlikti valstybių narių, Islandijos, Norvegijos ir Šveicarijos paskirtų 87 nacionalinių inspektorių grupė. Priede pateikta Komisijos ir ELPA priežiūros institucijos iki šiol atliktos atitikties stebėsenos suvestinė. 2. Atitinkamų nacionalinių institucijų patikrinimai 2011 m. Komisija patikrino 10 atitinkamų institucijų – visas jas Komisija jau buvo tikrinusi anksčiau. Keliose valstybėse narėse atlikus patikrinimus paaiškėjo, kad padėtis, palyginti su praėjusiu laikotarpiu, gerokai pagerėjo. 2011 m. būdingiausi trūkumai panašūs į nustatytus 2010 m. ir susiję su tuo, kad nacionalinės aviacijos saugumo programos ir nacionalinės kokybės kontrolės programos dar ne visiškai suderintos su Reglamentu (EB) Nr. 300/2008 sukurta nauja teisine sistema. Priemonių įgyvendinimo atžvilgiu nustatyta, kad kai kurios valstybės narės vis dar nesugeba greitai aptikti trūkumus ir juos pašalinti. Kai kurios valstybės narės buvo nepatikrinusios visų reikalaujamų teisės aktų aspektų, o tolesni veiksmai kartais būdavo nepakankami. Sankcijos numatytos visų valstybių narių teisės aktuose, tačiau ne visada buvo taikomos, jei trūkumai nebuvo greitai ištaisomi. Be to, dėl finansų krizės ir atitinkamų su valstybių biudžetais susijusių problemų tam tikrose valstybėse nacionalinei atitikties stebėsenai buvo skiriama mažiau išteklių. 3. Pradiniai oro uostų patikrinimai 2011 m. atlikta devyniolika (19) pradinių oro uostų patikrinimų – tiek pat, kiek 2010 m. Patikrinta atitiktis visiems skyriams (bet ne per kiekvieną patikrinimą). 2011 m. nustatyta, kad reikalavimus iš viso atitiko 80 proc. pagrindinių priemonių – ši procentinė dalis identiška nustatytai 2010 m. Aptiktus tradicinių priemonių[1] srities trūkumus iš esmės nulėmė žmogiškojo veiksnio dalykai ir šie trūkumai labai nesiskyrė nuo aptiktų praėjusiais metais. 2011 m. tikrinant oro uostus nustatyti tradicinių priemonių pažeidimai daugiausia susiję su personalo tikrinimo kokybe, taip pat su tam tikrais krovinių saugumo reikalavimais. Pirmiausia, problemų tebekėlė nepakankama personalo apieškojimo rankomis kokybė. Dauguma krovinių srityje nustatytų pažeidimų susiję su tinkamiausių tikrinimo metodų pasirinkimu atsižvelgiant į siuntos pobūdį ir su jų taikymo standartais. Šie žmogiškojo veiksnio dalykai turi būti atidžiai išnagrinėti ir, kol nėra naujų technologinių ir (arba) procedūrinių alternatyvų, turėtų būti tobulinami gerinant mokymą ir priežiūrą. Be to, 2011 m. patikrintuose oro uostuose dar nebuvo visiškai įgyvendintos naujojoje reguliavimo sistemoje nustatytos tam tikros papildomos priemonės. Atsirado pažeidimų, susijusių su orlaivio atsargų ir oro uosto atsargų tikrinimo metodais ir standartais (jei tiekimo grandinės saugumas visapusiškai neužtikrintas) ir su neparengtais rizikos įvertinimais siekiant nustatyti tinkamas patruliavimo oro uostuose priemones ir dažnumą. Atitinkamos valstybių narių institucijos turėtų aktyviai siekti, kad šios naujos nuostatos būtų įgyvendintos. 4. Papildomi patikrinimai Pagal Reglamento (ES) Nr. 72/2010 13 straipsnį Komisija paprastai atlieka kelis papildomus patikrinimus. Tokie papildomi patikrinimai dažnai atliekami, kai per pradinį patikrinimą buvo nustatyta keletas didelių trūkumų, tačiau, nors ir rečiau, jie atliekami ir atsitiktinai, siekiant patikrinti nacionalinės atitikties stebėsenos ir ataskaitų teikimo tikslumą. 2011 m. atlikti penki tokie patikrinimai ir per juos dažniausiai būdavo patvirtinama, kad nustatyti trūkumai tinkamai ištaisyti. 5. Nebaigtos bylos, 15 straipsnio bylos ir teisinės procedūros Patikrinimo bylos baigiamos tik tada, kai Komisija įsitikina, kad imtasi reikiamų veiksmų trūkumams pašalinti. 2011 m. užbaigta 30 bylų (18 bylų buvo susijusios su oro uostais, o 12 bylų – su atitinkamomis institucijomis). Iš viso metų pabaigoje buvo nebaigtų 12 atitinkamų institucijų tikrinimo bylų ir 12 oro uostų tikrinimo bylų. Jei laikoma, kad oro uoste aptikti trūkumai yra tokie dideli, kad gali kelti didelį pavojų bendram civilinės aviacijos saugumo lygiui Sąjungoje, Komisija taiko Reglamento (ES) Nr. 72/2010[2] 15 straipsnį. Tai reiškia, kad apie susidariusią padėtį įspėjamos visos kitos atitinkamos institucijos ir apsvarstoma, kokias papildomas priemones taikyti iš oro uosto, kuriame nustatyta didelių trūkumų, vykdomiems skrydžiams. 2011 m. šio straipsnio taikyti nereikėjo. Kita sankcija, kurią galima taikyti didžiausių pažeidimų atvejais arba tais atvejais, kai ilgai nesiimama priemonių trūkumams pašalinti arba tokie trūkumai nuolat kartojasi, – pradėti pažeidimo tyrimo procedūrą. 2011 m. po nacionalinių administravimo institucijų patikrinimo pradėtos dvi pažeidimo tyrimo procedūros. Abiem atvejais atitinkama valstybė narė nepapildė savo nacionalinės aviacijos saugumo programos. Ištaisius nustatytus trūkumus, per tuos pačius metus užbaigtos trys kitos pažeidimo bylos. 6. Valstybių narių vidaus vertinimai Pagal Komisijos reglamento (ES) Nr. 18/2010[3] priedo 18 punktą valstybės narės privalo iki kiekvienų metų kovo mėn. pabaigos pateikti Komisijai metinę ataskaitą, kurioje būtų aptarti ankstesnių metų sausio–gruodžio mėn. nacionalinės atitikties stebėsenos rezultatai. 2010 m. sausio–gruodžio mėn. ataskaitinio laikotarpio dokumentus valstybės narės pateikė laiku, visos laikydamosi Komisijos šablono. Išnagrinėjus šias ataskaitas paaiškėjo, kad kelios valstybės narės nevisapusiškai laikėsi reikalavimų, susijusių su nacionalinės stebėsenos sritimi ir dažnumu. Be to, nemažai valstybių narių nurodė, kad jos dar nebuvo parengusios standartinių protokolų slaptiems aviacijos saugumo reikalavimų bandymams atlikti. Komisija šiuos klausimus įtraukė į Aviacijos saugumo reguliavimo komiteto sudarytos patikrinimų darbo grupės darbotvarkę, kad valstybėms narėms būtų lengviau įvykdyti bendrus reikalavimus. ANTRA DALIS Teisės aktai ir pagalbinės priemonės 1. Bendrosios pastabos 2011 m. teisėkūros procedūra priimti nauji aviacijos saugumo aktai daugiausia susiję su kūno skenerių naudojimu ir naujais reikalavimais, taikomais iš trečiųjų šalių vežamiems kroviniams ir paštui. Atlikus visapusišką poveikio vertinimą buvo priimti kūno skenerių naudojimo reglamentavimo teisės aktai. Taip užtikrinama, kad kūno skeneriai būtų naudojami suderintai, užtikrinant aukšto lygio saugumą ir kartu laikantis keleivių pagrindinių teisių, ypač susijusių su sveikata, privatumu ir duomenų apsauga, taip pat laikantis keleivių teisės atsisakyti kūno skenerio procedūros. Komisija itin stengsis užtikrinti, kad valstybės narės šių taisyklių visapusiškai laikytųsi. Reaguodama į 2010 m. spalio pabaigoje įvykusį Jemeno krovinių incidentą, Komisija kartu su valstybėmis narėmis, dalyvaujant suinteresuotiesiems subjektams, greitai parengė atitinkamus teisinius reikalavimus, taikomus iš trečiųjų šalių į ES oro transportu vežamiems kroviniams. Be to, numačius, kad kils skysčių tikrinimo sistemos įgyvendinimo sunkumų, teko pakeisti privalomo skysčių tikrinimo ES oro uostuose pirmojo etapo įgyvendinimo datą. Buvo sudaryta darbo grupė ir užsakytas tyrimas, kuriame būtų išnagrinėti visi aktualūs veiksniai, susiję su skysčių tikrinimo įrangos naudojimu ES oro uostuose. Galiausiai teko pratęsti 2 standarto sprogmenų aptikimo sistemų naudojimo laikotarpį ir šis pratęsimas buvo patvirtintas 2011 m. rudenį. 2. Priimti papildomi teisės aktai 2011 m. priimti nauji teisės aktai: · Reglamentas (ES) Nr. 720/2011[4], kuriuo papildomi bendrieji pagrindiniai civilinės aviacijos saugumo standartai, susiję su laipsnišku skysčių, aerozolių ir gelių tikrinimo įvedimu ES oro uostuose; · Reglamentas (ES) Nr. 859/2011[5], kuriuo nustatomos išsamios priemonės bendriesiems pagrindiniams aviacijos saugumo standartams, susijusiems su oro transportu vežamais kroviniais ir oro paštu, įgyvendinti; · Reglamentas (ES) Nr. 1087/2011[6], kuriuo nustatomos išsamios priemonės bendriesiems pagrindiniams aviacijos saugumo standartams, susijusiems su sprogmenų aptikimo sistemomis, įgyvendinti; · Reglamentas (ES) Nr. 1141/2011[7], papildomi bendrieji pagrindiniai civilinės aviacijos saugumo standartai, susiję su kūno skenerių naudojimu ES oro uostuose; · Reglamentas (ES) Nr. 1147/2011[8], kuriuo nustatomos išsamios priemonės bendriesiems pagrindiniams aviacijos saugumo standartams, susijusiems su kūno skeneriais, įgyvendinti; · Sprendimas 2011/5862/ES[9], kuriuo nustatomos išsamios priemonės bendriesiems pagrindiniams aviacijos saugumo standartams, susijusiems su oro transportu vežamais kroviniais ir oro paštu, įgyvendinti; · Sprendimas 2011/8042/ES[10], kuriuo nustatomos išsamios priemonės bendriesiems pagrindiniams aviacijos saugumo standartams, susijusiems su kūno skeneriais, įgyvendinti; Galutinė šių dokumentų redakcija buvo derinama šešiuose įprastuose ir dviejuose specialiuose Aviacijos saugumo reguliavimo komiteto susitikimuose ir šešiuose Patariamosios suinteresuotųjų šalių grupės aviacijos saugumo klausimais susitikimuose. 3. Reguliuojamų subjektų ir žinomų siuntėjų duomenų bazė Siekiant sustiprinti oro transporto krovinių ir pašto tiekimo grandinės saugumą, taip pat sukurti geresnes sąlygas vienodai ją įgyvendinti Europos Sąjungoje, sukurta ir 2010 m. birželio 1 d. visiškai įdiegta reguliuojamų subjektų ir žinomų siuntėjų duomenų bazė; ji prižiūrima pagal Komisijos bendrąją sutartį. 2011 m. pabaigoje reguliuojamųjų subjektų ir žinomų siuntėjų duomenų bazėje buvo apie 8 500 įrašų apie reguliuojamus subjektus ir (nepriklausomai patikrintus) žinomus siuntėjus. Tai vienintelė teisėta pirminė priemonė, kuria reguliuojami subjektai turi naudotis informacijos paieškai, kai priima siuntinius iš kito reguliuojamo subjekto arba žinomo siuntėjo. Įsigaliojus naujiems reikalavimams, taikomiems oro vežėjams, vežantiems krovinius iš trečiųjų šalių į ES, duomenų bazė pradėta plėsti siekiant į ją įtraukti ir šiuos oro vežėjus. 4. ES oro uostų patikrinimai. Vadovai Pagal reglamentus (EB) Nr. 300/2008 ir (ES) Nr. 72/2010 Komisijos tarnybos privalo objektyviai ir laikydamosi standartinės metodikos vykdyti civilinės aviacijos saugumo reikalavimų atitikties stebėseną. Siekdama prisidėti prie šio tikslo įgyvendinimo, Komisija parengė ir atnaujina du išsamius vadovus, kuriuose pateiktos šios srities ES inspektoriams skirtos visapusiškos rekomendacijos ir gairės. Šie vadovai turi būti reguliariai peržiūrimi. TREČIA DALIS bandymai ir tyrimai 1. Bandymai Pagal ES aviacijos saugumo teisės aktus[11] bandymas (angl. trial) atliekamas, kai valstybė narė susitaria su Komisija, kad tam tikrą laiką taikys konkrečią teisės aktais nepripažintą priemonę ar metodą, kuria (-iuo) bus pakeista viena iš pripažintų saugumo kontrolės priemonių, su sąlyga, kad toks bandymas neturės neigiamo poveikio bendram saugumo lygiui, kurio siekiama. Teisiniu požiūriu ši sąvoka netaikoma, kai valstybė narė ar subjektas atlieka naujos saugumo kontrolės priemonės, taikomos kartu su teisės aktuose numatyta viena ar keliomis priemonėmis, vertinimą. 2011 m. nauji bandymai buvo pradėti Ispanijoje ir Jungtinėje Karalystėje. Jie susiję su sprogmenų pėdsakų aptikimo įrangos ir rankinių metalo detektorių naudojimu siekiant patikrinti keleivių dėvimus religinius galvos apdangalus. Be to, 2011 m., prieš oficialų ES teisės aktų dėl kūno skenerių naudojimo priėmimą, buvo tęsiami tokių skenerių bandymai. Vienas iš šių bandymų dar vykdomas Jungtinėje Karalystėje. 2. Tyrimai ES aviacijos saugumo taisyklėse reikalaujama, kad visi skysčiai (ir bemuičiai, ir pasiimti iš namų) nuo 2013 m. balandžio 29 d. būtų tikrinami (o ne būtų atsisakoma leisti juos įsinešti). Siekdama užtikrinti, kad 2013 m. terminui įvykdyti būtų imtasi deramų konkrečių veiksmų, 2011 m. pabaigoje Komisija sudarė 2013 m. darbo grupę skysčių klausimais ir pradėjo tyrimą skysčių tikrinimo poveikio ES oro uostų veiklai įvertinti. Be to, visus metus buvo tiriama Pavojingų daiktų vaizdo projektavimo programos (PDVPP) technologija, naudojama rankiniam ir bagažo skyriuje vežamam bagažui tikrinti. Galutinė ataskaita, kuri turi būti paskelbta 2012 m., bus grindžiama PDVPP taikančiuose ir jos netaikančiuose oro uostuose atliktų slaptų bandymų rezultatų analize. Galiausiai Komisija 2011 m. pabaigoje pradėjo tirti naujų ES saugumo taisyklių poveikį atvežamiems kroviniams. Tikimasi, kad iš galutinės ataskaitos, kuri turi būti pateikta 2012 m. pabaigoje, iki pereinamojo laikotarpio pabaigos – 2014 m. birželio 30 d. – bus galima laiku gauti informacijos, reikalingos nepriklausomai įvertinti oro vežėjus, vežančius krovinius iš trečiųjų šalių į ES. KETVIRTA DALIS Dialogas su tarptautinėmis organizacijomis ir trečiosiomis šalimis 1. Bendrosios pastabos Komisija visapusiškai bendradarbiauja su tarptautinėmis organizacijomis ir svarbiausiomis trečiosiomis šalimis partnerėmis rengdama tarptautinius susitikimus, kuriuose sprendžiami saugumo klausimai, ir juose dalyvaudama. Komisija aktyviai koordinuoja ES poziciją, dažnai daro pristatymus ir teikia dokumentus. Su konkrečiomis trečiosiomis šalimis rengiami atitinkami dialogai abiem šalims rūpimais arba bendros svarbos klausimais. Puoselėjant tokius santykius su tarptautinėmis organizacijomis ir svarbiausiomis trečiosiomis šalimis užtikrinama, kad ES būtų gerai informuota ir turėtų geras galimybes daryti įtaką pasaulinei aviacijos saugumo politikai ir taisyklių kūrimo, ir jų įgyvendinimo atžvilgiais, jei kai kuriuose pasaulio regionuose svarbu didinti pajėgumą. 2. Tarptautinės organizacijos Atstovaudama ES, Komisija dalyvauja metiniame Tarptautinės civilinės aviacijos organizacijos Aviacijos saugumo grupės susitikime. 2011 m. grupės susitikime (kovo 21–25 d. vykusiame Monrealyje) Europos Komisija ir ES valstybės narės pateikė grupei dokumentus apie oro transportu vežamų krovinių saugumą, – apie būsimas ES taisykles ir poreikį griežtinti tarptautines taisykles, – ir apie ES taisykles, susijusias su skysčių tikrinimu. Be to, Komisija reguliariai dalyvauja Europos civilinės aviacijos konferencijos Saugumo forumo ir Techninės darbo grupės, vadovaujančios technologiniais klausimais, susitikimuose. Kai kuriais atvejais Europos civilinės aviacijos konferencijos darbas buvo naudingas ES Civilinės aviacijos saugumo reguliavimo komitetui. 3. Trečiosios šalys Komisija ir JAV toliau aktyviai plėtojo dialogą aviacijos saugumo klausimais įvairiose organizacijose, ypač ES ir JAV bendradarbiavimo transporto saugumo klausimais grupėje, kuri padarė pažangą rengdama vienintelio saugumo kontrolės punkto sistemą, taikomą nuo 2011 m. balandžio 1 d. – dabar iš JAV oro uostų atvykstantys keleiviai ir jų bagažas gali ES oro uostuose patekti į jungiamąjį skrydį be papildomos saugumo kontrolės[12]. 2011 m. Komisija dalyvavo JAV oro uostų patikrinimuose, susijusiuose su vieninteliu saugumo kontrolės punktu. Be to, Komisija kelis kartus pareiškė savo poziciją, kai valstybės narės susirūpino dėl papildomų priemonių, kurias JAV taikė ES oro vežėjams, ypač oro transportu vežamų krovinių saugumo srityje, kai buvo matyti, kad JAV reikalavimais būtų dubliuojama pagal ES aviacijos saugumo tvarką taikoma saugumo kontrolė. Tuo atžvilgiu Komisija sutiko taikyti krovinių pripažinimo programą – JAV atliktų darbus, reikalingus siekiant pripažinti ES saugumo priemones, taikomas vietoj lygiaverčių JAV priemonių. Šios iniciatyvos įgyvendinimo darbų aktyviau imtasi antrą 2011 m. pusmetį, siekiant juos užbaigti 2012 m. IŠVADOS Apskritai Europos Sąjungoje užtikrinamas aukštas saugumo lygis, tačiau per Komisijos patikrinimus nustatyta tam tikrų trūkumų. Tradicinių priemonių srityje nustatytus personalo ir krovinių tikrinimo trūkumus iš esmės nulėmė žmogiškojo veiksnio dalykai. Kiti papildomų priemonių, įgyvendintų pagal naują Reglamentu (EB) Nr. 300/2008 sukurtą teisinę sistemą, pažeidimai susiję su patruliavimu oro uostuose, rizikos vertinimu ir orlaivių atsargų bei oro uosto atsargų tikrinimu. Komisijos rekomendacijų dėl trūkumų šalinimo buvo iš esmės laikomasi gerai ir matyti, kad griežta ES patikrinimų tvarka ir tinkamas kokybės užtikrinimas valstybėse narėse yra svarbūs. Komisija, naudodamasi tarpusavio vertinimo sistema ir prireikus pradėdama oficialias pažeidimo tyrimo procedūras, toliau stengsis užtikrinti, kad būtų visapusiškai ir tinkamai vykdomi visi teisiniai reikalavimai. Teisėkūros srityje 2011 m. priimtos papildomos įgyvendinimo taisyklės, kuriomis iš esmės leidžiama tam tikromis sąlygomis naudoti kūno skenerius ir padidinti į ES vežamų krovinių ir pašto saugumą. Šias ir kitas priemones siekiama įgyvendinti ir tarptautiniu lygmeniu – palaikomi ryšiai su tarptautinėmis organizacijomis ir trečiosiomis šalimis, kad būtų taikoma daugiau pasaulinių aviacijos saugumo standartų. Priedas Komisijos patikrinimai, 2011 m. gruodžio 31 d. duomenimis Valstybė || Patikrinimų skaičius nuo 2011 m. sausio mėn. iki 2011 m. gruodžio mėn. (įskaitant papildomus patikrinimus) || Bendras patikrinimų skaičius 2004–2011 m. (įskaitant papildomus patikrinimus) Austrija || 0 || 9 Belgija || 1 || 10 Bulgarija || 1 || 6 Kipras || 1 || 6 Čekija || 2 || 7 Danija || 2 || 9 Estija || 1 || 5 Suomija || 1 || 8 Prancūzija || 3 || 15 Vokietija || 3 || 17 Graikija || 1 || 13 Vengrija || 2 || 7 Airija || 0 || 8 Italija || 3 || 15 Latvija || 1 || 5 Lietuva || 0 || 4 Liuksemburgas || 0 || 6 Malta || 0 || 3 Nyderlandai || 0 || 7 Lenkija || 2 || 9 Portugalija || 0 || 8 Rumunija || 0 || 3 Slovakija || 0 || 4 Slovėnija || 1 || 5 Ispanija || 2 || 14 Švedija || 2 || 11 Jungtinė Karalystė || 4 || 17 ES nepriklausančios šalys Šveicarija || 1 || 5 IŠ VISO || 34 || 236 ELPA priežiūros institucijos patikrinimai 2011 m. gruodžio 31 d. duomenimis Valstybė || Patikrinimų skaičius nuo 2011 m. sausio mėn. iki 2011 m. gruodžio mėn. (įskaitant papildomus patikrinimus) || Bendras patikrinimų skaičius 2004–2011 m. (įskaitant papildomus patikrinimus) Islandija || 2 || 9 Norvegija || 4 || 35 IŠ VISO || 6 || 44 [1] Priemonės vadinamos tradicinėmis, jei jos jau taikomos pagal Reglamentu (EB) Nr. 2320/2002 nustatytą teisinę sistemą. [2] 2010 m. sausio 26 d. Komisijos reglamentas (ES) Nr. 72/2010, kuriuo nustatoma Komisijos atliekamų patikrinimų aviacijos saugumo srityje tvarka, OL L 23, 2010 1 27, p. 1. [3] 2010 m. sausio 8 d. Komisijos reglamentas (ES) Nr. 18/2010, iš dalies keičiantis Europos Parlamento ir Tarybos reglamento (EB) Nr. 300/2008 nuostatas dėl nacionalinių civilinės aviacijos saugumo kokybės kontrolės programų reikalavimų OL L 7, 2010 1 12, p. 3. [4] 2011 m. liepos 22 d. Komisijos reglamentas (ES) Nr. 720/2011, kuriuo iš dalies keičiamas Reglamentas (EB) Nr. 272/2009, OL L 193, 2011 7 23, p. 19–21. [5] 2011 m. rugpjūčio 25 d. Komisijos įgyvendinimo reglamentas (ES) Nr. 859/2011, kuriuo iš dalies keičiamas Reglamentas (ES) Nr. 185/2010, OL L 220, 2011 8 26, p. 9–15. [6] 2011 m. spalio 27 d. Komisijos įgyvendinimo reglamentas (ES) Nr. 1087/2011, kuriuo iš dalies keičiamas Reglamentas (ES) Nr. 185/2010, OL L 281, 2011 10 28, p. 12–13. [7] 2011 m. lapkričio 10 d. Komisijos reglamentas (ES) Nr. 1141/2011, kuriuo iš dalies keičiamas Reglamentas (EB) Nr. 272/2009, OL L 293, 2011 11 11, p. 22–23. [8] 2011 m. lapkričio 11 d. Komisijos įgyvendinimo reglamentas (ES) Nr. 1147/2011, kuriuo iš dalies keičiamas Reglamentas (ES) Nr. 185/2010, OL L 294, 2011 11 12, p. 7–11. [9] 2011 m. rugpjūčio 17 d. Komisijos sprendimas 2011/5862/ES, skirtas visoms valstybėms narėms; Oficialiajame leidinyje nepaskelbtas (riboto naudojimo ir konfidenciali informacija). [10] 2011 m. lapkričio 14 d. Komisijos sprendimas 2011/8042/ES, skirtas visoms valstybėms narėms; Oficialiajame leidinyje nepaskelbtas (riboto naudojimo ir konfidenciali informacija). [11] Žr. Komisijos reglamento (ES) Nr. 185/2010, kuriuo nustatomos išsamios priemonės bendriesiems pagrindiniams aviacijos saugumo standartams įgyvendinti, priedo 12 skirsnio 8 punktą „Tikrinimo taikant naujas technologijas metodai“, OL L 55, 2010 3 5, p. 1. [12] 2010 m. lapkričio 3 d. Komisijos reglamentas (ES) Nr. 983/2010, kuriuo iš dalies keičiamas Reglamentas (ES) Nr. 185/2010, OL L 286, 2010 11 4, p. 1.